Ym don COVID-19 shuh u doktor ka Bethany hadien ka tes ba ar, dang iaid shakhmat ka jingsumar ha Bethany
Rupang » Khubor » Ym don COVID-19 shuh u doktor ka Bethany hadien ka tes ba ar, dang iaid shakhmat ka jingsumar ha Bethany
U Dr. Kyntiewlang Sanmiet katba u dang ai jingkren halor ka long ka man ha Bethany Hospital
Shillong: Uwei u doktor uba la iathuh ba u la ioh ia u coronavirus, u dei uba la shim shuti mynta la shi taiew tam. Ia kane la iathuh da u Dr. Kyntiewlang Sanmiet, uba dei u Nodal Officer bad u nongaiktien jong ka Bethany Hospital.
U Dr. Kyntiewlang Sanmiet, u la iathuh ba kumba dei ka rukom jong ka hospital, kino kino ki doktor ne ki nongtrei ki dei ban shah tes shwa na ka bynta u COVID-19 shwa ban trei kano kano ka kam na ka bynta ka bha ka miat jong ki paidbah ha katei ka hospital. U la iathuh ba ia une u doktor la tes ha ka 29 tarik u Naitung bad la paw ba u la ioh ia une u khñiang jingpang bad la kit noh mar mar ia u sha Corona Care Centre na ka iingsah jong u. Hadien kane, la tes biang arsien ia u ha ka 30 tarik u Naitung bad la paw ba um don shuh ia une u khñiang jingpang bad u la don hapdeng ka met ba khiah krat.
Une u doktor u la ong, “Une u virus udei uba thymmai bad ym don jingtip bha shaphang une u virus, bad kan poi ka por ba ki briew kin ioh negetive hadien ba ki la paw positive. Namar kane, ngi pyntip sha ki paidbah ba kim dei ban sheptieng namar ka jingkoit jong ki nongpang kan wan beit ha kano kano ka khyllipmat.”
U Dr. Kyntiewlang u la iathuh ba ka hospital OPD bad baroh ki jaka treikam jong ka hospital ki dang plie beit, bad ia ki paidbah la leh screening, la tes shwa ia ki bad la pyrto ia ki ban ia ieng kham jngai kumba dei ka jingbthah ka sorkar.
Haba kylli ia ka long ka man ha hospital bad ki nongtrei, u la iathuh ba ki la leh katba lah ban ber dawai bad ban pynkhuid pynsuba ia ka hospital bad ia ki nongtrei la ai ia ki mask, ki PPE bad la spray dawai ia ki khnang ba kin lait na une u khñiang jingpang bad ba kin nym wanrah ia u khñiang jingpang COVID-19 hapoh ka phyllaw bad hapoh jong ka hospital. U la iathuh ba ka jingsumar ka dang iaid shakhmat bad kam don kano kano ka jingtieng jingsyier hapdeng jong ki, namar ba la shem ba ym don uwei ruh hapoh katei ka hospital ba ioh ia u COVID-19.
Sa 33ngut kiba ioh pang khlam covid 19 ha ka Jylla, 15 ngut ki paidbah ha East Khasi Hills